বাংলায় মোদি, কাঁদছে বউবাজারের বাসিন্দারা, দাবি কী কী?

ওয়েব ডেস্ক: মেট্রো সুরঙ্গের জন্য ফাটল বিভিন্ন বাড়িতে। ভয়াবহ স্মৃতি এখনও ভুলতে পারছেন না বউবাজারের (Bowbazar) স্যাকরা পাড়া লেন, দুর্গাপিতুরি লেনের বাসিন্দারা। নিজের ঠিকানায় ফিরতে না পারায় আক্ষেপ বউবাজারের বাসিন্দাদের। বিক্ষোভে শামিল বউবাজারের (Bowbazar) ক্ষতিগ্রস্থ বাড়ির বাসিন্দারা।

আর কিছুক্ষণের মধ্যেই বঙ্গে আসবেন প্রধানমন্ত্রী নরেন্দ্র মোদি। তাঁর হাত ধরে যে ৩টি মেট্রো প্রকল্পের উদ্বোধন হবে তার মধ্যে অন্যতম ইস্ট-ওয়েস্ট মেট্রো প্রকল্প। ইস্ট-ওয়েস্ট মেট্রোর (East-West Metro) মাঝের অংশ অর্থাৎ শিয়ালদহ থেকে এসপ্ল্যানেড পর্যন্ত সম্প্রসারণের উদ্বোধন করবেন প্রধানমন্ত্রী।

আরও পড়ুন: ৩ মাসে ৩ বার! আজ ফের বঙ্গে আসছেন প্রধানমন্ত্রী

কিন্তু প্রায় ৬ বছর আগের ২০১৯ সালের ৩১ অগাস্টের ভয়াবহ স্মৃতি এখনও ভুলতে পারেননি বউবাজারের স্যাকরা পাড়া লেন, দুর্গা পিতুরি লেনের বাসিন্দারা। মেট্রো সুরঙ্গ খোঁড়ার কাজে জেরে দেখা দিয়েছিল এলাকার বিভিন্ন বাড়িতে ফাটল। বাড়ি থেকে এক কাপড়ে দরকারি জিনিসপত্র রেখে বেরিয়ে আসতে হয়েছিল অন্য ঠিকানায়।

মেট্রো প্রতিশ্রুতি দিয়েছিল যে, খুব দ্রুত তাঁদের নিজেদের বাড়ির ঠিকানায় ফিরিয়ে আনা হবে। কিন্তু এখনও ভাড়া বাড়িতে অন্যত্র জীবন কাটাতে হচ্ছে এই এলাকার বাসিন্দাদের। ৬ বছর পর সেই অগাস্টের শেষেই এই অংশের সম্প্রসারণ (Metro Extension) করে মেট্রো চলাচল শুরু হতে চলেছে। কিন্তু নিজের ঠিকানায় এখনও ফিরতে না পারার আক্ষেপ বউবাজারের ক্ষতিগ্রস্ত বাড়ির বাসিন্দাদের। আর এই আক্ষেপেই তাঁরা আজ প্রতিবাদ কর্মসূচি শুরু করেছেন ক্ষতিগ্রস্থ বাড়ির বাসিন্দারা। বিক্ষোভে সামিল ঘরছাড়া বাসিন্দারা।

ক্ষতিগ্রস্তদের মধ্যে এক বাসিন্দা জানিয়েছেন, “বাড়ি নিয়েছে বাড়ি দিক। আর কী চাইবো? অনেকে কষ্ট করে রয়েছেন। এই বছরগুলিতে পাড়ার কত বাড়ির কত বয়স্ক মানুষ মারা গেছেন। তাঁরা তো আর ফিরে আসবেন না।কিন্তু যারা আছেন তাঁরা তো ফিরে পাক বাড়ি। কিন্তু কেউ কিছু করছে না। যে যার মতো বসে আছে।”

দেখুন অন্য খবর